**Latvijas Bankas noteikumu projekta "Noteikumi par kombinētās pārdošanas praksi" anotācija**

|  |  |
| --- | --- |
| **Nosaukums** | Noteikumi par kombinētās pārdošanas praksi |
| **Dokumenta veids** | Latvijas Bankas noteikumi |
| **Izdošanas pamatojums** | Atbilstoši Finanšu instrumentu tirgus likuma (turpmāk – Likums) 4.2 panta nosacījumiem Latvijas Bankai ir tiesības noteikt finanšu instrumentu tirgu regulējošās prasības jomās, kas izriet no Eiropas Vērtspapīru un tirgu iestādes pieņemtajām pamatnostādnēm. Līdz ar to noteikumu projekts ir izstrādāts uz likumā noteiktā deleģējuma pamata. |
| **Mērķis un būtība** | Noteikumu projekts nosaka nosacījumus un kārtību, kādā klients tiek informēts, kad ieguldījumu pakalpojums tiek piedāvāts kopā ar citu pakalpojumu vai produktu kā daļa no paketes vai kā tā paša līguma vai paketes nosacījums, un attiecas uz:  1) klientu informēšanu par paketes un katra tās komponenta produkta cenu un izmaksām;  2) klientu informēšanu par produkta priekšrocībām un riskiem;  3) iespēju klientam izvēlēties apvienoto paketi vai atsevišķu komponenta produktu;  4) iespēju klientam atteikties no apvienotās paketes vai atsevišķiem tās komponentiem. |
| **Leģitīmais mērķis** | Noteikumu projekts izstrādāts, lai ieviestu Eiropas Vērtspapīru un tirgu iestādes 2012. gada 11. jūlija pamatnostādnes Nr. ESMA/2016/574 "Kombinētās pārdošanas prakses pamatnostādnes", kas ir adresētas kompetentajām iestādēm (Latvijā – Latvijas Bankai), ar mērķi nodrošināt iestāžu, kas sniedz ieguldījumu pakalpojumus un ieguldījumu blakuspakalpojumus, konsekventu uzraudzību attiecībā uz kombinētās pārdošanas praksi Likuma 1. panta 84. punkta izpratnē.  Noteikumu projekts ir nepieciešams, lai precizētu nosacījumus un kārtību, kādā klients tiek informēts, kad ieguldījumu pakalpojums tiek piedāvāts kopā ar citu pakalpojumu vai produktu kā daļa no paketes vai kā tā paša līguma vai paketes nosacījums, lai tādējādi nodrošinātu tirgus dalībnieku konsekventu pieeju Likuma 128. panta 12.5 daļas un Eiropas Vērtspapīru un tirgu iestādes 2012. gada 11. jūlija pamatnostādņu Nr. ESMA/2016/574 "Kombinētās pārdošanas prakses pamatnostādnes" prasību izpildei. Detalizēta informācija kombinētās pārdošanas gadījumā ir nepieciešama, lai privāts klients varētu pareizi novērtēt no piedāvātā līguma vai paketes izrietošos riskus, t. sk. to, vai riski, kas saistīti ar atsevišķiem komponentiem, atšķiras no kombinētā produkta kopējiem riskiem. |
| **Samērīgums** | Likums nosaka vispārīgas kombinētās pārdošanas prakses prasības, taču tas nenosaka detalizētus pakalpojumu sniedzēja pienākumus un klientiem atklājamās informācijas saturu. Noteikumu pieņemšana nodrošinās tirgus dalībnieku konsekventu pieeju un izpratni par likuma prasību interpretāciju un vienādu klientiem pieejamās informācijas saturu produktu kombinētās pārdošanas gadījumā. Latvijas ieguldījumu pakalpojumu sniedzēju prakse būs atbilstoša citu dalībvalstu tirgus dalībnieku pieejai, jo ar noteikumiem tiks ieviestas Eiropas Vērtspapīru un tirgu iestādes pamatnostādnes, līdz ar to tiks nodrošināta pakalpojumu sniedzēju konsekventa rīcība arī Eiropas Savienības mērogā, nepieļaujot regulējuma arbitrāžu.  Eiropas Vērtspapīru un tirgu iestādes pamatnostādnes nosaka, ka kompetentajām iestādēm, kas uzrauga komercsabiedrības, kuras izplata sasaistītās vai apvienotās paketes, ir jāpieprasa komercsabiedrībām nodrošināt Eiropas Vērtspapīru un tirgu iestādes pamatnostādnēs minēto prasību izpildi. Tādēļ šo prasību noteikšana Latvijas Bankas noteikumos (ārējā normatīvajā aktā) ir piemērotākais veids, kā nodrošināt Eiropas Vērtspapīru un tirgu iestādes pamatnostādņu ieviešanu Latvijā.  Lai nodrošinātu tirgus dalībnieku konsekventu pieeju Likuma 128. panta 12.5 daļas un Eiropas Vērtspapīru un tirgu iestādes 2012. gada 11. jūlija pamatnostādņu Nr. ESMA/2016/574 "Kombinētās pārdošanas prakses pamatnostādnes" prasību izpildei, kā rezultātā tiks stiprināta ieguldītāju aizsardzība, noteikumu projekts ir atbilstošākais līdzeklis attiecīgā mērķa sasniegšanai un tam nepastāv alternatīvi līdzekļi, kas ļautu sasniegt leģitīmo mērķi tādā pašā kvalitātē.  Labums, ko gūs sabiedrība no noteikumu projektā noteiktajām prasībām attiecībā uz tirgus dalībnieku pienākumu sniegt klientiem atbilstošu informāciju par kombinētās pārdošanas praksi, būs lielāks par noteikumu projektā ietverto prasību radītajām negatīvajām sekām, jo ieguldījumu pakalpojumu sniedzēju caurskatāmas un vienlīdzīgas informācijas nodrošināšana ir būtisks aspekts gan attiecībā uz sabiedrības finanšu līdzekļu drošību, gan uz finanšu instrumentu tirgus stabilitāti un uzticamību. |
| **Spēkā stāšanās** | Nākamajā dienā pēc publicēšanas oficiālajā izdevumā "Latvijas Vēstnesis". |
| **Ietekme uz Latvijas Bankas budžetu** | Nav. |
| **Administratīvā sloga un izmaksu novērtējums (tirgus dalībniekiem)** | Salīdzinājumā ar spēkā esošajiem Finanšu un kapitāla tirgus komisijas 2020. gada 4. augusta normatīvajiem noteikumiem Nr. 117 "Normatīvie noteikumi par kombinētās pārdošanas praksi" noteikumu projekts nerada jaunas administratīvās izmaksas iestādēm, kas sniedz ieguldījumu pakalpojumus un ieguldījumu blakuspakalpojumus. |
| **Saistītie dokumenti** | 1. Eiropas Parlamenta un Padomes 2014. gada 15. maija Direktīva 2014/65/ES par finanšu instrumentu tirgiem un ar ko groza Direktīvu 2002/92/ES un Direktīvu 2011/61/ES (pārstrādāta redakcija) (Dokuments attiecas uz EEZ);  2. Eiropas Vērtspapīru un tirgu iestādes 2012. gada 11. jūlija pamatnostādnes Nr. ESMA/2016/574 "Kombinētās pārdošanas prakses pamatnostādnes";  3. Finanšu instrumentu tirgus likums;  4. Finanšu un kapitāla tirgus komisijas 2020. gada 4. augusta normatīvie noteikumi Nr. 117 "Normatīvie noteikumi par kombinētās pārdošanas praksi". |
| **Saskaņošana ar Eiropas Centrālo banku** | Nav. |
| **Saskaņošana ar citām publiskām un privātām personām** | Noteikumu projekts tiks publicēts Latvijas Bankas tīmekļvietnes www.bank.lv sadaļā "Sabiedrības līdzdalība", un par to būs iespējama sabiedrības līdzdalība. |
| **Saskaņošanas rezultāti** | Tiks aktualizēts pēc sabiedrības līdzdalības noslēguma. |